b"\n_START_ARTICLE_\nSant Feliu i Sant Blai de la Roca d'Albera\n_START_SECTION_\nHist\xc3\xb2ria\n_START_PARAGRAPH_\nL'any 834, l'emperador Lotari confirm\xc3\xa0 una Cella Sancti Felici com a possessi\xc3\xb3 del bisbe d'Elna Salom\xc3\xb3. Sembla que aquest hauria estat el primer precedent de la parr\xc3\xb2quia de la Roca, per b\xc3\xa9 que segurament hauria fet refer\xc3\xa8ncia a l'esgl\xc3\xa9sia del nucli de Rocavella, nucli que fou abandonat a voltants del segle XIII en favor del poble sorgit a recer del nou castell de la Roca._NEWLINE_L'arqueologia ha tret a la llum, a m\xc3\xa9s, una primitiva esgl\xc3\xa9sia de Sant Feliu a prop de l'actual mas Manera, a llevant del poble actual, damunt d'una petita emin\xc3\xa8ncia argilosa que domina el C\xc3\xb2rrec de Mataporcs. Es van trobar les ruines de la nau, amb els murs formats per pedres de gneis lligades amb morter de cal\xc3\xa7. Als peus d'aquest lloc, cap a l'est, es va trobar tamb\xc3\xa9 un h\xc3\xa0bitat de 8.000 m\xc2\xb2 de superf\xc3\xadcie que, per les restes trobades, fou ocupat fins al segle XV._NEWLINE_El nou temple se situ\xc3\xa0 enganxat a la muralla meridional de la vila (no confondre'l amb la capella de Sant Sebasti\xc3\xa0, ja fora muralles), i va ser consagrat el 1371, convertint-se en l'esgl\xc3\xa9sia parroquial. El 1402 se li superpos\xc3\xa0 el campanar.\n_START_SECTION_\nArquitectura i decoraci\xc3\xb3\n_START_PARAGRAPH_\nEl temple, d'estil g\xc3\xb2tic \xc3\xa9s de planta rectangular, sense absis, amb la nau coberta amb volta de can\xc3\xb3 i tres capelles laterals que s'obren a la cara oest. Possiblement per raons defensives, l'edifici va ser constru\xc3\xaft amb molt poques obertures: una espitllera a cada un dels dos extrems de la nau, encara que la del cant\xc3\xb3 sud fou engrandida posteriorment (segle XVIII), desaparegudes les raons militars que havien donat a la fortificaci\xc3\xb3 de la vila. El campanar d'espadanya \xc3\xa9s d'obertura \xc3\xbanica, amb dues campanes superposades una a l'altra._NEWLINE_El portal de l'esgl\xc3\xa9sia, al mur sud, \xc3\xa9s del segle XV. No \xc3\xa9s, per\xc3\xb2, original d'aquesta edificaci\xc3\xb3 sin\xc3\xb3 que Galceran de Pin\xc3\xb3s, vescomte de Canet i d'Illa i senyor de la Roca, el port\xc3\xa0 el 1527 provinent de l'esgl\xc3\xa9sia de Sant Vicen\xc3\xa7 d'Avalr\xc3\xad (un poblet desaparegut, a l'actual terme de Montescot). Fet de marbre blanc de Ceret, el portal havia estat molt maltractat pel temps, per\xc3\xb2 una restauraci\xc3\xb3 recent (2012) ha perm\xc3\xa8s refer l'est\xc3\xa0tua de sant Pere (desapareguda temps enrere) i posar-la al costat dret de la porta, acompanyant el sant Pau original de la banda esquerra._NEWLINE_El retaule de l'altar major, dedicat a sant Pere i sant Feliu, \xc3\xa9s barroc del segle XVIII, fet en fusta tallada i policromada. Sense indicaci\xc3\xb3 d'autoria, hom l'associa al taller d'algun dels grans escultors de retaules de l'\xc3\xa8poca, com el dels Sunyer o el dels Navarre (pare i fill). La decoraci\xc3\xb3 \xc3\xa9s formada tamb\xc3\xa9 per altres retaules, com el del Crist (del XVII), i -indirectament- per fragments de l'antic retaule de l'altar major, reaprofitats en diversos retaules secundaris."